Twee van SA sterf in vliegongeluk in TanzaniëWerner Froneman en Des Werner is dood toe die vliegtuig in Tanzanië neergestort het. (Foto: Facebook) Twee Suid-Afrikaners verbonde aan die U-Dream Global: Cape to Cairo-uitreik-inisiatief is dood toe hul vliegtuig in Tanzanië neergestort het. Des Werner en Werner Froneman was projekdirekteure van die inisiatief. ŉ Groep tieners van U-Dream Global het in Junie verlede jaar begin om hul eie vliegtuig te bou om daarmee van Kaapstad na Kaïro te vlieg. Die projek was die geesteskind van Megan Werner, Des se dogter, en is van stapel gestuur om jong mense van Afrika te inspireer. Die tieners het op 8 Julie vanjaar veilig in Kaïro geland. Hulle het tydens die reis tyd in verskillende lande deurgebring en onder meer jong mense daar ontmoet. Des Werner en Froneman was op pad terug na Suid-Afrika toe die viersitplek Sling-vliegtuig neergestort het. (Foto: Facebook) Die organisasie het in ŉ kort verklaring op Facebook gesê hy is platgeslaan deur die nuus dat daar ŉ “ongeluk van die vlugsteun-vliegtuig was” en dat Werner en Froneman dood is. “Niemand anders was betrokke in die ongeluk nie. “Ons doen ŉ beroep op mense om begrip te toon in dié geweldige moeilike tyd. Ons liefde en gedagtes is by Des en Werner se vriende en gesinne,” het die organisasie gesê. Die vliegtuig het omstreeks 07:30 by die Tabora-lughawe in Tanzanië opgestyg en het kort daarna neergestort, het Peres Magiri, distrikskommissaris van Sikonge, aan die private nuuskanaal ITV gesê. “Die vliegtuig, wat behoort aan ŉ Suid-Afrikaanse organisasie genaamd U-Dream Global, is in ŉ brand verwoes nadat dit neergestort het. Slegs die enjin en sommige onderdele kon herwin word,” het Magiri volgens Reuters gesê. Des Werner saam met van die spanlede. (Foto: Facebook) Die vliegtuig het Tanzanië se lugruim vanuit Uganda binnegekom en was op pad na Malawi. Dit het ŉ noodsein oor enjinprobleme uitgestuur voordat dit van die radar verdwyn het, het Tanzanië se burgerlugvaartowerheid gesê. Tientalle boodskappe van medelye het op sosiale media ingestroom nadat die nuus oor die twee se dood bekendgemaak is.